**Colții tăcerii**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În umbra vechilor titani

Trăim ascunși în ploi și frig,

Și ne trezim că peste ani

Colții tăcerii-n noi se-nfig.

Cu glasuri mute azi murim

Pe-al nostru îndoliat pământ,

Și nu mai vrem iar să-l cerșim

Căci morții strigă din mormânt.

Din ceaţa negurii banale,

Ce-acoperă cuvântul cu păcat,

Abia mai deslușim, când vorba goală

Se-ascunde după haina de palat.

De parcă ochii stau lipiți în smoală,

Ce s-a prelins încet peste conștinți,

Și prăvăliți pe caldarâm de boală

Nu mai vedem lumina celor sfinți.

Când cel mai bine am vorbit tăcând

Și ne-am plecat grumazul la pământ,

Ne întrebăm acum: de ce și când,

Am încălcat vreo lege-a Celui Sfânt?

Oare nu este de-ajuns uitarea,

Sau nepăsarea-n fața zeilor?

Ce au căzut sfidând trădarea,

Cu fiecare cui bătut, în trupul lor!

Şi-n agonia clipelor rămase,

Ce trec prin sita timpului, grăbit,

Vedem secvențe triste și tăioase

Ce-mping tăcerea silnic, spre zenit.